กรมการแพทย์ เตือนผู้ป่วยโรคเกี่ยวกับระบบหัวใจและหลอดเลือด ก่อนไปทำฟันทุกครั้งควรปรึกษาแพทย์ที่ดูแลโรคหัวใจก่อนทุกครั้ง
กรมการแพทย์ เตือนผู้ป่วยโรคเกี่ยวกับระบบหัวใจและหลอดเลือด ก่อนไปทำฟันทุกครั้งควรปรึกษาแพทย์ที่ดูแลโรคหัวใจก่อนทุกครั้ง นพ.สมศักดิ์ อรรฆศิลป์ อธิบดีกรมการแพทย์ กล่าวเตือนผู้ป่วยโรคเกี่ยวกับระบบหัวใจและหลอดเลือดที่จะไปรับบริการทำฟัน ว่า ก่อนเข้ารับบริการทันตกรรมทุกครั้งควรปรึกษาแพทย์ประจำตัวโรคหัวใจที่ดูแลก่อนทุกครั้งเพื่อให้แพทย์ออกใบรับรอง แนะนำข้อควรระวังเฉพาะกับโรคที่เป็น ยาที่ใช้ ซึ่งจะเป็นประโยชน์ต่อทันตแพทย์และผู้ป่วย ที่สำคัญต้องปฏิบัติตนตามคำแนะนำของแพทย์อย่างเคร่งครัด เช่น งดยาละลายเลือด รับประทานยาปฏิชีวนะก่อนรักษาทันตกรรม ดูแลบาดแผลในช่องปากที่เกิดขึ้นภายหลังการรักษา และไม่ควรหยุดยาใดๆเองหากไม่ได้รับคำแนะนำจากแพทย์ ซึ่งที่ต้องระวังพิเศษเนื่องจากผู้ป่วยโรคหัวใจมีภาวะการติดเชื้อมากกว่าบุคคลทั่วไป เพราะผู้ป่วยจะมีสภาพความผิดปกติในอวัยวะบางส่วนของหัวใจและเส้นเลือดที่ไปเลี้ยงหัวใจ หากผู้ป่วยที่เคยผ่าตัดเปลี่ยนลิ้นหัวใจและใส่ลิ้นหัวใจเทียม จำเป็นต้องใช้ยาปฏิชีวนะขนาดสูงก่อนรับการรักษาทางทันตกรรมที่ต้องมีเลือดออก เช่น ถอนฟัน ขูดหินปูน รักษาโรคเหงือก หรือการให้บริการทันตกรรมอื่นๆ นอกจากนี้ผู้ที่รับประทานยาตามคำแนะนำของแพทย์ เช่น ยาละลายเลือด อาจส่งผลให้เมื่อมีบาดแผลเลือดออกแล้วหยุดยาก จำเป็นต้องเจาะเลือดเพื่อตรวจดูค่าเวลาการหยุดเลือด หรือยาอมใต้ลิ้นในผู้ที่มีอาการแน่นหน้าอก ควรแจ้งให้ทันตแพทย์ทราบก่อนเริ่มรับการรักษา และควรนำยาอมใต้ลิ้นติดตัวไปด้วยทุกครั้ง